《古剑歌》
宋代·赵汝燧

洞庭吞天天无风，月印一镜星涵空。波心千丈光五色，渔人啧啧疑垂虹。

睨而视之寂不见，举网下罩追遗踪。须臾雷轰怒涛吼，鼓荡六合雰溟濛。

所得非鱼亦非龙，炯然三尺贯当中。肉销骨立精气融，铿鍧其声韬其锋。

越砥稍稍加磨砻，壮士见之肝胆雄。雷焕已死不可起，有谁解识斗间气。

人疑龙泉或太阿，万古凡剑空一洗。倚楼西北望边城，连月亘天烽火明。

隐忧枕上思请缨，夜半跃鞘床头鸣。梦中见告若有神，吾价岂但直百金，吾勇岂但敌一人。

知君素有击楫中流心，誓当助君报国万里清胡尘。

作者简介：（1172—1246）名或作汝燧。宋宗室，居袁州，字明翁，号野谷。宁宗嘉泰二年进士。主东阳县簿，迁湖南刑司狱干官，改知临川县。监镇江府榷货务，年课羡三十万。迁知郴州。历湖南宪漕，以刑部郎官召对，再差知温州。博记工文，尤长于诗，为江湖派诗人。有《野谷诗稿》。